
Θέμα εκδήλωσης: Νέα Δυναμική στις Εξαγωγές των Ηπειρωτικών Επιχειρήσεων με την αξιοποίηση του Regional Marketing

Χαιρετισμός Προέδρου ΣΕΒΕ

Αγαπητοί φίλοι κυρίες και κύριοι καλημέρα σας,

Καταρχήν θα ήθελα να σας ευχαριστήσω για την τιμή που μας κάνετε με την παρουσία σας στην εκδήλωση που συνδιοργάνωσε ο ΣΕΒΕ σε συνεργασία με την Περιφέρεια Ηπείρου και τα τέσσερα επιμελητήρια των νομών Άρτας, Ιωαννίνων, Θεσπρωτίας και Πρέβεζας. Μια εκδήλωση που φιλοδοξούμε να εγκαινιάσει μια επιτυχημένη και εποικοδομητική συνεργασία μεταξύ των 6 φορέων και να αποφέρει θετικά αποτελέσματα ως προς την διεθνοποίηση των επιχειρήσεων της περιοχής αλλά και τη βελτίωση των εξαγωγών της. 
Με τη σημερινή εκδήλωση επιδιώκουμε να σας παρουσιάσουμε μια σαφή εικόνα για τις εξαγωγές της περιφέρειας μέσα όμως από την προοπτική της ανάπτυξης των επιτυχημένων πρακτικών και της αξιοποίησης σύγχρονων μεθόδων Marketing, όπως είναι το Regional Marketing. Το Regional Marketing είναι ένα νέο εργαλείο προώθησης προϊόντων που εφαρμόζεται με  συνέπεια και επιτυχία από πολλές χώρες για την ενίσχυση των εξαγωγών τους αλλά δυστυχώς δεν είναι ακόμη ευρέως διαδεδομένη τακτική στη χώρα μας. Αν στρέψουμε την προσοχή μας στον τοπικό και παραδοσιακό χαρακτήρα που έχει η πλειοψηφία των ελληνικών προϊόντων και ειδικότερα τα προϊόντα της Ηπείρου θα συνειδητοποιήσουμε τη σημασία της υλοποίησης και εφαρμογής μεθόδων Regional Marketing για την ελληνική οικονομία στο σύνολο της αλλά και για την τοπική οικονομία της Ηπείρου.
Συγκεκριμένα για την περιφέρεια της Ηπείρου, τα στοιχεία από την πρόσφατη μελέτη του Ινστιτούτου Εξαγωγικών και Σπουδών καταδεικνύουν οι εξαγωγικές τις επιδόσεις της περιφέρειας είναι αποθαρρυντικές, μάλιστα κατατάσσεται στις τελευταίες θέσεις εξαγωγών, καθώς καταλαμβάνει τη δέκατη θέση ανάμεσα στις 13 ελληνικές περιφέρειες. Ωστόσο οι εξαγωγές σαν μέγεθος εμφανίζουν θετικές τάσεις με μέση ετήσια αύξηση της τάξης του 5,2% γεγονός που αποκαλύπτει δυναμική αλλά ταυτόχρονα δίνει και περιθώρια περαιτέρω ανάπτυξης. 
Ο ΣΕΒΕ ως φορέας ενίσχυσης και υποστήριξης της εξωστρέφειας της Βορείου Ελλάδας θέλησε να επικεντρώσει τις δυνάμεις και το ενδιαφέρον του για να μελετήσει το γενικό οικονομικό σύστημα της περιοχής καθώς ομολογουμένως, διαθέτει μια σειρά από χαρακτηριστικά που είναι ικανά να συμβάλλουν στην ανάπτυξη της εξωστρέφειας της. Πέρα από την γεωγραφική της θέση, και τον ισχυρό τοπικό χαρακτήρα που διαθέτουν τα προϊόντα της Ηπείρου υπάρχει και μια δυναμική πλειονότητα ποιοτικών υπηρεσιών που παρέχονται στην περιοχή γύρω από τον τομέα του Τουρισμού. Η αξιοποίηση της πολιτιστικής, θρησκευτικής κληρονομιάς του τόπού αλλά και η στροφή σε εναλλακτικές μορφές τουρισμού και δραστηριοτήτων πιστεύουμε ότι μπορούν να ενισχύσουν περαιτέρω την εξωστρέφεια της περιοχής.
Τα παραπάνω στοιχεία  που αναφέρθηκαν για την περιοχή της Ηπείρου, την καθιστούν από τις πιο κατάλληλες υποψήφιες περιοχές για την εφαρμογή σύγχρονων μεθόδων Regional Marketing αλλά και για την υλοποίηση προγραμμάτων γενικότερου εκσυγχρονισμού των δομών μέσω των Τεχνολογιών Πληροφορικής και Επικοινωνιών και φυσικά μέσα από στοχευμένες δράσεις προώθησης και προβολής των τοπικών προϊόντων διεθνώς.
Αυτό που παρατηρήσαμε στον ΣΕΒΕ και αποτέλεσε την αφορμή για τη σημερινής εκδήλωση, ήταν πώς υπάρχουν επιχειρήσεις στην περιοχής που παρουσιάζουν εντυπωσιακή εξαγωγική δραστηριότητα και που μπόρεσαν να αντιμετωπίσουν τις όποιες αντιξοότητες, λόγω της  παγκόσμιας δυσμενούς οικονομικής συγκυρίας, και να επικεντρωθούν στα συγκριτικά πλεονεκτήματα που παρουσιάζει η περιοχή και τα τοπικά προϊόντα και να τα αξιοποιήσουν προς όφελος τους. Οι αποδεδειγμένα «Καλές Πρακτικές» που ακολούθησαν λοιπόν αυτές οι επιχειρήσεις  και που έχουν τη διάθεση οι εκπρόσωποι τους να μας παρουσιάσουν σήμερα θα μας βοηθήσουν να κατανοήσουμε το γενικό πλαίσιο μέσα στο οποίο κινούνται τα Ηπειρωτικά Τοπικά Προϊόντα και θα μας οδηγήσουν σε χρήσιμα συμπεράσματα για τη διεξαγωγή και συγκρότηση ολοκληρωμένης στρατηγικής προώθησης τους στην ελληνική αλλά και στις διεθνείς αγορές. Αυτό βεβαία που είναι ήδη γνωστό από τώρα και νομίζω ότι συμφωνούμε όλοι όσοι είμαστε εδώ σήμερα είναι ότι απαιτείται πλέον μια πιο σοβαρή προσέγγιση του ζητήματος της εξωστρέφειας και απομάκρυνση από αποσπασματικές απόπειρες ενίσχυσης των εξαγωγών. 
Κυρία Γενικέ, Κύριοι Πρόεδροι, Κυρίες και Κύριοι, η εξωστρέφεια αποτελεί, πλέον, μονόδρομο για τον επιχειρηματικό κόσμο.  Για την Ήπειρο είναι επιτακτική ανάγκη και μπορεί να αλλάξει τη θέση της στον εξαγωγικό χάρτη της Ελλάδας.  Διαθέτει και τα προϊόντα και το ανθρώπινο δυναμικό, που δεν είναι άλλο από τις ίδιες τις επιχειρήσεις.  Ο ΣΕΒΕ θέτει στη διάθεση όλων σας τη σωρευμένη εμπειρία και τεχνογνωσία 35 χρόνων στις δράσεις στήριξης των Ελλήνων εξαγωγέων, δεσμεύεται για το σκοπό αυτό να συστρατεύσει όλες του δυνάμεις και τεχνικές και σας καλεί σε μια στοχευμένη και συλλογική προσπάθεια δημιουργίας αναγνωρίσιμης ανά τον κόσμο  «τοπικής ταυτότητας» των προϊόντων-υπηρεσιών της Ηπείρου, η οποία θα αποτελέσει προπομπό της περιφερειακής και στη συνέχεια εθνικής ανάπτυξης της ελληνικής επιχειρηματικότητας.

Στο τέλος της εκδήλωσης θα μπορέσουμε όλοι να εξάγουμε χρήσιμα συμπεράσματα και να  σχηματίσουμε μια πιο ολοκληρωμένη εικόνα για το εξαγωγικό προφίλ της περιοχής, αλλά και για τις εταιρίες της καθώς και να διερευνήσουμε από κοινού τη δυνατότητα αξιοποίησης σύγχρονων μεθόδων μάρκετινγκ σε ευρεία κλίμακα από την πλειοψηφία των επιχειρήσεων της περιοχής με την υποστήριξη της κεντρικής διοίκησης, η οποία θα συγκροτήσει ένα ολοκληρωμένο πρόγραμμα πλαίσιο υποστήριξης των τοπικών εξαγωγικών επιχειρήσεων για να διευκολύνει τη διεθνοποίηση τους. 
 Σας ευχαριστώ πολύ για την προσοχή σας.
